ELŐTERJESZTÉS

**Szombathely Megyei Jogú Város Közgyűlésének 2017. október 26-i ülésére**

**Javaslat a Vas Megyei Temetkezési Kft.-vel kapcsolatos döntések meghozatalára**

I. Előzmények

Tájékoztatom a Tisztelt Közgyűlést, hogy Önkormányzatunk a Kormány – 1528/2016. (IX. 29.) Korm. határozatával módosított – az egyes állami vagyontárgyak ingyenes önkormányzati tulajdonba adásáról szóló 1762/2013. (X. 25.) Korm. határozata alapján a Magyar Államot képviselő Magyar Nemzeti Vagyonkezelő Zrt.-vel megkötötte azon megállapodásokat, amelyek eredményeként a szombathelyi 6130 hrsz.-ú (Petőfi S. u. 14. szám alatti) ingatlan ingyenesen állami tulajdonba, a szombathelyi 4877/3 hrsz.-ú (Ferenczy I. u. 1. szám alatti) ingatlan, valamint a Magyar Államnak a Vas Megyei Temetkezési Kft.-ben (Cg.18-09-107574) fennálló, kizárólagos tulajdonát képező társasági részesedése ingyenesen önkormányzati tulajdonba került.

A Közgyűlés szeptember 14-i ülésén tárgyalta a Vas Megyei Temetkezési Kft.-vel kapcsolatos kérdéseket, és a 234/2017. (IX.14.) Kgy. sz. határozatában az alábbi döntéseket hozta:

* megerősítette a Társaság ügyvezetőjének, Kiskós Ferencnek, valamint a könyvvizsgálatot végző Mérleg Könyvvezetői Kft.-nek a társaságnál betöltött tisztségét – az ügyvezető munkaszerződésének aláírására 2017. október 11-én sor került;
* a felügyelőbizottság tagjait a Közgyűlés visszahívta, és új tagokat választott Kántás Zoltán, Vörös Lajos és Kelemen Krisztián személyében, az új összetételű felügyelőbizottság alakuló ülését október 6-án tartotta;
* több ponton módosította a társaság alapító okiratát, amelynek aláírására október 10-én került sor;
* felkérte a polgármestert, hogy a Jáki úti temető és a Ferenczy István u. 1. szám alatti ingatlan üzemeltetésével kapcsolatos szerződést terjessze a Közgyűlés októberi ülése elé.

II. 2017. I. félévi beszámoló

A társaság ügyvezetője az Önkormányzat részére megküldte a Kft. 2017. I. félévi gazdálkodásáról szóló beszámolóját. Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdésének b) pont bc) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a féléves beszámoló elfogadásáról a gazdasági ügyeket ellátó bizottság dönt. Azonban tekintettel arra, hogy a Kft. első alkalommal készített beszámolót, mint önkormányzati tulajdonú gazdasági társaság, így az abban foglaltakat a Tisztelt Közgyűlés elé kívánom terjeszteni.

A társaság mérlegfőösszege 2017. I. félévében 145.812 eFt volt, adózott eredménye 10.425 eFt nyereség.

Korábbi évekről nem áll rendelkezésre fél éves adat, mivel a korábbi tulajdonos Magyar Állam nem írt elő féléves beszámolási kötelezettséget. De megállapítható, hogy nagyságrendileg hasonló eredményt ért el a társaság, mind 2016-hoz, mind a 2017-es üzleti évhez viszonyítva. A társaság árbevétele a tervezettnek csupán 45,4 %-a. A cég árbevételének közel 65 %-át a temetésszolgáltatás árbevétele teszi ki, ami a legkevésbé kiszámítható tevékenysége a társaságnak.

A beszámoló készítése során a Kft. a tényadatokhoz hozzáadta a hulladékszállítás kalkulált költségét, mivel 2017-ben még egy számlát sem kaptak az NHKV Zrt.-től, illetve 2016. évről is fennáll 5.236 eFt összegű ki nem számlázott szállítói tartozás.

A társaság 2017. I. félévi pénzügyi tevékenységét folyamatosan a stabilitás jellemezte, a Kft. fizetőképességét folyamatosan meg tudta őrizni, az üzleti tervben megfogalmazottakat várhatóan teljesíteni tudja.

Javaslom a Tisztelt Közgyűlésnek a beszámoló elfogadását.

III. Temető üzemeltetés

A 4877/3 hrsz.-ú, természetben a Ferenczy István u. 1. szám alatt található, telephely megnevezésű, a Jáki úti temető fenntartásának és üzemeltetése feltételeinek biztosítására szolgáló ingatlan ingyenesen Önkormányzatunk tulajdonába került, ezért szükséges az ingatlan jövőbeni kezelésének, üzemeltetésének rendezése. Ez az ingatlan egyben a Vas Megyei Temetkezési Kft. székhelyeként is szolgál. Az ingatlan birtokba adására 2017. augusztus 17. napján került sor. Az ingatlant a Kft. a Magyar Állam képviseletében eljáró MNV Zrt.-vel kötött ingyenes használati szerződés alapján használta.

A Vas Megyei Temetkezési Kft.-vel az Önkormányzat tulajdonában álló temetők üzemeltetésére – 2012. évben lefolytatott közbeszerzési eljárás eredményeként – kötött kegyeleti közszolgáltatási szerződés 2017. november 30-án lejár.

Tekintettel arra, hogy a korábban ismertetett történések következtében mind a Vas Megyei Temetkezési Kft., mind a Ferenczy István u. 1. szám alatti ingatlan, valamint a temetők is egységesen önkormányzati tulajdonban állnak, a temetők üzemeltetésére, a kegyeleti közszolgáltatási feladatok ellátására, valamint az ingatlanok kezelésére vonatkozóan az alábbi szerződéses konstrukció elfogadását javaslom a Tisztelt Közgyűlésnek.

Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 2. pontjában a helyben biztosítható közfeladatok körében ellátandó helyi önkormányzati feladatok közé sorolja a köztemetők kialakítását és fenntartását. A temetőkről és a temetkezésről szóló 1999. évi XLIII. törvény 6. § (3) bekezdése értelmében a temető tulajdonosa köteles a temető fenntartásáról, továbbá üzemeltetéséről gondoskodni. E feladatait saját maga, illetve - szerződés alapján - gazdálkodó szervezet útján is elláthatja.

A Mötv. 109. § (1) bekezdése kimondja, hogy a képviselő-testület a helyi önkormányzat tulajdonában lévő nemzeti vagyonra a [nemzeti vagyonról szóló törvény](https://uj.jogtar.hu/) rendelkezései szerint az önkormányzati közfeladat átadásához kapcsolódva vagyonkezelői jogot létesíthet.

A vagyonkezelői jog átadása az önkormányzati feladatellátás feltételeinek hatékony biztosítása, a vagyon állagának és értékének megőrzése, védelme, továbbá értékének növelése érdekében történhet.

A vagyonkezelési szerződés alapján a vagyonkezelőt megilletik a tulajdonos jogai, és terhelik a tulajdonos kötelezettségei – ideértve [a számvitelről szóló törvény](https://uj.jogtar.hu/) szerinti könyvvezetési és beszámoló-készítési kötelezettséget is - azzal, hogy

a) a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,

b) a vagyont biztosítékul nem adhatja,

c) a vagyonon osztott tulajdont nem létesíthet,

d) a vagyonkezelői jogot harmadik személyre a (9) bekezdésben foglalt kivétellel nem ruházhatja át és nem terhelheti meg, valamint

e) polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő nemzeti vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.

Fentiek alapján tehát az előterjesztéshez mellékelt szerződés jóváhagyását javaslom a Tisztelt Közgyűlésnek, amely a vagyonkezelésen túl a kegyeleti közszolgáltatási szerződés elemeit is magában foglalja. A temetőkről és a temetkezésről szóló 1999. évi XLIII. törvény 39. §-a rögzíti, hogy a kegyeleti közszolgáltatási szerződést a felek legalább 5, de legfeljebb 15 éves időtartamra köthetik egymással. Javaslom, hogy a szolgáltatás hosszú távú, zavartalan biztosítása érdekében a szerződést 15 éves időtartamra kösse meg az Önkormányzat a Kft.-vel.

IV. Finanszírozás

A 2017. november 30-ig hatályos, közbeszerzési eljárás eredményeként kötött szerződésben a felek úgy állapodtak meg, hogy a Kft. a szerződésben rögzített feladatok elvégzéséért átalányáras vállalkozási díjként havi 3.840.000 Ft + Áfa díjra volt jogosult.

A szerződés 20. a/ pontja szerint az Önkormányzatot illette a szerződés 2. melléklet A/ és B/ pontja szerinti díjtételekből származó bevétel. A vagyonkezelési szerződés létrejöttével ezek a bevételek is a Kft.-nél maradnak, erre tekintettel szükséges a temetőkről és a temetkezés rendjéről szóló 25/2000. (IX.28.) önkormányzati rendelet 21. § (2) bekezdésének módosítása. Az előterjesztés mellékletét képezi a rendelet tervezet, az előzetes hatásvizsgálat és az indokolás.

A közfeladat jövőbeni ellátásához kapcsolódó finanszírozásra vonatkozóan javaslom, hogy a Közgyűlés kérje fel a társaság ügyvezetőjét, hogy 2018. január 15. napjáig készítse el a társaság 2018. évi üzleti tervét, amely alapján a Közgyűlés a 2018. évi költségvetési rendelet elfogadása során dönt a Kft. éves működési támogatásának összegéről.

Tájékoztatom a Tisztelt Közgyűlést, hogy társaság beszámolója, a vagyonkezelési szerződés, illetve annak 1. sz. mellékletét lépező táblázat – a terjedelmükre való tekintettel – nem kerülnek megküldésre papír alapon. A dokumentumok elérhetőek és letölthetőek a [www.szombathely.hu](http://www.szombathely.hu) honlapon a „Közgyűlés / e-közgyűlés / 2017” menüpont alatt.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni és a rendeletet megalkotni szíveskedjék.

**Szombathely, 2017. október 20.**

**/: Dr. Puskás Tivadar :/**

**Határozati javaslat**

**........../2017. (X.26.) Kgy. sz. határozat**

1./ A Közgyűlés a Vas Megyei Temetkezési Kft. 2017. I. félévi beszámolóját jóváhagyja.

2./ A Közgyűlés az előterjesztés mellékletét képező vagyonkezelési szerződést 2017. december 1. napjától 2032. november 30-ig terjedő határozott időre jóváhagyja. A Közgyűlés felhatalmazza a polgármestert és a Vas Megyei Temetkezési Kft. ügyvezetőjét a vagyonkezelési szerződés aláírására.

3./ A Közgyűlés felkéri a társaság ügyvezetőjét, hogy 2018. január 15. napjáig készítse el a társaság 2018. évi üzleti tervét, amely alapján a Közgyűlés a 2018. évi költségvetési rendelet elfogadása során dönt a Kft. éves működési támogatásának összegéről.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Kiskós Ferenc, a Vas Megyei Temetkezési Kft. ügyvezetője

Lakézi Gábor, a Városüzemeltetési Osztály vezetője)

**Határidő**: 1. pont: azonnal

2. pont: 2017. november 30.

3. pont: 2018. január 15.